今日,學吓上面尹思哲,講吓科技。前晚,蘋果總裁Steve Jobs發表佢一年一度嘅「介紹新產品」演說MacWorld keynote speech。噚日,思哲兄就Jobs上身,寫咗篇題為「假如我是Steve Jobs」嘅文章,分享咗佢心目中希望Jobs會講嘅嘢。
今日,孫柏文就為大家分析吓前晚公開嘅蘋果新產品。
傳統電訊商末日
首先,應該將會非常積極鼓勵「非蘋果」嘅第三者,為iPhone製造軟件。平時大家用開嘅手機,差唔多所有功能都係電話製造商提供,又冇得更新。我淨係想睇啲比較新嘅pdf文件都唔得。iPhone用戶如果可以下載新軟件,就等於佢哋嘅電話可以不斷更新。講真,用戶對硬件功能已經冇乜要求,可以不斷更新軟件先至係最重要。
仲有,Jobs攞番基本上減去可以接駁到傳統電訊網絡功能嘅iPhone、iPod Touch出嚟,都有玄機。不能接駁到傳統電訊網絡,不等於不能用話音溝通或寄SMS,只係經過無線互聯網WiFi。令我相信Jobs見到傳統電訊商嘅末日之路。
幫電車男慳時間
跟住Jobs再公開兩個新產品,第一個係網上租碟服務,第二個係冇「讀碟器」嘅超細手提電腦。兩個產品走埋一齊嘅解讀,就係浪費好多電車男好多時間嘅「究竟下一代DVD係藍光Blu Ray定係HD-DVD贏」嘅問題。喺Jobs眼中,根本冇point。
唔同對上兩年,今次Jobs講嘢,蘋果股價大幅下滑。點解?唔係因為冇創意,只不過攞嚟搞「破壞」。Schumpeter嗰隻creative destruction。電訊商、DVD,真係走上末路?